Servizo 028 Arco da Vella.
O **Servizo 028 Arco da Vella** (en castelán: *Servicio 028 Arcoíris*) máis coñecido como **028**, é un servizo de teléfono de emerxencia, correo electrónico e mensaxería instantánea en España para vítimas de delitos de odio e discriminación por mor da LGTBIfobia. A súa implantación foi anunciada para o verán de 2022 por parte da ministra de Igualdade, Irene Montero, nunha rolda de prensa o 17 de maio, día internacional contra a homofobia, a transfobia e a bifobia. Entrou en funcionamento o 5 de xullo de 2023. O número elixido fai referencia ao 28 de xuño, Día Internacional do Orgullo LGTB.

Historia
--------

En novembro de 2022 o servizo saíu a licitación pública, baixo a denominación de **028 Arco da Vella**. Anunciáronse algunhas características do servizo, como a súa gratuidade, a súa operatividade as 24 horas do día durante todo o ano, e que sería complementado cun correo electrónico e un servizo de mensaxería instantánea. O teléfono atenderá vítimas de delitos de odio por orientación sexual ou identidade de xénero, así como ás de violencia intraxénero —parellas do mesmo xénero— ou nenos e adolescentes en risco de rexeitamento pola súa orientación sexual. Ademais contará cun servizo de asesoramento emocional e psicolóxico, e acompañamento e información sobre saúde sexual e reprodutiva. Ademais, estará dispoñible en varias linguas e con accesibilidade para persoas con discapacidades. Os datos recollidos serán enviados á Dirección Xeral de Diversidade Sexual e Dereitos LGTBI para a realización de informes sobre a situación das persoas LGBTIQ+ usuarias.

En abril de 2023, o goberno adxudicou por 2,6 millóns de euros a xestión do teléfono 028 a Servicios de Teleasistencia S.A. En maio, o goberno volveu anunciar que nos vindeiros meses o servizo estaría habilitado e entraría en funcionamento. O mes seguinte, en xuño, o Ministerio de Igualdade lanzou a campaña «España es orgullosamente diferente» polo día internacional do Orgullo na que tamén presentou o servizo 028, denominado **Liña Arco da vella de información e atención integral contra a LGBTIfobia**.

O 5 de xullo de 2023, poucos días despois do segundo aniversario do asasinato de Samuel Luiz, o servizo de balde entrou en funcionamento para todo o territorio do estado, accesible a persoas con discapacidade auditiva e da fala, e con atención en castelán, catalán, galego, éuscaro, inglés e francés.

Notas
-----

1. ↑  "El 028, el teléfono para las víctimas de LGTBIfobia, empezará a operar en verano". *ElHuffPost* (en castelán). 2022-05-17. Consultado o 2023-06-23.
2. 1 2  "Igualdad pone en marcha el teléfono Arcoíris 028 para la información y atención integral en derechos LGTBI". *elDiario.es* (en castelán). 2023-07-05. Consultado o 2023-07-05.
3. ↑  Gutiérrez San Blas, Marta (2022-11-22). "El Gobierno se retrasa en la entrada en funcionamiento de la línea 028 para víctimas de LGTBIfobia". *Newtral* (en castelán). Consultado o 2023-06-23.
4. ↑  Ruiz, Laura (2023-04-14). "028… ¿dígame? Línea de apoyo contra la LGTBIfobia". *Togayther* (en castelán). Consultado o 2023-06-23.
5. ↑  "Igualdad adjudica por 2,6 millones el servicio 028 contra la LGTBIfobia que prometió poner en marcha en verano de 2022". *www.europapress.es*. 2023-04-03. Consultado o 2023-06-23.
6. ↑  "Igualdad anuncia que "en los próximos meses" entrará en funcionamiento el teléfono 028 contra la LGTBfobia". *La Vanguardia* (en castelán). 2023-05-16. Consultado o 2023-06-23.
7. ↑  "'España es orgullosamente diferente', la emotiva campaña de Igualdad para el Orgullo 2023". *ElHuffPost* (en castelán). 2023-06-23. Consultado o 2023-06-23.
8. ↑  Gutiérrez San Blas, Marta (2023-06-27). "Igualdad pone en marcha el teléfono 028 contra la LGTBIfobia con un año de retraso". *Newtral* (en castelán). Consultado o 2023-06-28.
9. ↑  "Igualdad pone en marcha el teléfono 028 para atender a víctimas de LGTBIfobia". *infobae* (en castelán). 2023-07-05. Consultado o 2023-07-05.

Véxase tamén
------------

### Outros artigos

* Asasinato de Samuel Luiz

### Ligazóns externas

* Chat 028 Arquivado 05 de xullo de 2023 en Wayback Machine. (servizo de mensaxería instantánea)
* Enderezo electrónico

* Portal:Diversidade sexual
* Portal:España